Emmy-verðlaunin við hliðina á Lego-i sonarins Hildur Guðnadóttir geymir Emmy-verðlaunin hjá Lego-i sonarins . Tónskáldið Hildur Guðnadóttir geymir Emmy-verðlaunastyttuna sem hún vann fyrir tónlist sína í þáttunum Chernobyl við hlið Lego-kubba og teiknimyndabóka sonar síns . Hildur var á dögunum tilnefnd til Golden Globe-verðlauna fyrir tónlist sína í kvikmyndinni Joker . Hún er einnig tilnefnd til Grammy-verðlauna og Critic's Choice-verðlauna . Helstu spekingar í kvikmyndaheiminum telja að líklegt sé að Hildur verði einnig tilnefnd til Óskarsverðlauna . Í viðtali við The Guardian segir Hildur að hún hafi verið djúpt snortin af persónu Joaquin Phoenix , Arthur Fleck . Tónlistina skrifaði hún út frá handritinu að ósk leikstjórans Todd Phillips . Hún segist hafa setið með sellóið í fanginu um stund þar til hún fann rétta tóninn fyrir Arthur . „ Það var eins og hann hafi kýlt mig í bringuna og ég fékk þessi líkamlegu viðbrögð , þessi hreyfing átti sér stað , því ég hafði fundið röddina hans , fundið það sem hann vildi segja , “ sagði Hildur . Hildur tók upp tónlistina og sendi Phillips sem hlustaði á hana á meðan hann endurskrifaði handritið . Þegar tökur hófust spilaði hann tónlist á staðnum og hafði tónlistin mikil áhrif á framvinduna á tökustað . Hildur segir að það hafi verið töfrandi þegar Phillips hafi sent henni myndbönd af Phoenix dansa við tónlist hennar í hlutverki Jókersins . „ Það var algjörlega óraunverulegt að sjá tónlistina taka á sig líkamlegt form . Handahreyfingarnar voru þær sömu og ég hafði fundið fyrir þegar ég skrifaði tónlistina . Þetta er eitt sterkasta samvinnuaugnablik sem ég hef upplifað . “ Þrátt fyrir að öðlast nokkra frægð fyrir tónlist sína í kvikmyndum og þáttum segist Hildur ekki ætla að einbeita sér bara að því . Hún segir velgengnina heldur gefa henni rými til að velja verkefnin vel . „ Ég ætla ekki að einblína bara á kvikmyndir , ég yrði mjög þreytt á því . Ég hef fengið fjölda tilboða eins og stendur . En það er mikilvægt fyrir mig að hafa rými , því vinnan hefur svo mikil áhrif á mig . Ég fer bara þangað sem forvitnin leiðir mig . “